4.  การวิจัยและพัฒนาผลิตภัณฑ์

ประเทศไทยมีเป้าหมายที่จะเป็นครัวของโลก
ตลอดจนเป็นผู้นำด้านการเกษตรในการผลิตอาหารป้อนสู่ตลาดโลก ดังนั้นผลิตผลทางการเกษตรต่างๆ
จึงเป็นจุดเริ่มแรกของห่วงโซ่อาหาร การนำความรู้ทางการเกษตรที่ทันสมัย
อีกทั้งวิธีการจัดการที่เหมาะสมมาปรับใช้จึงเป็นสิ่งสำคัญ
เพื่อช่วยพัฒนาศักยภาพและเพิ่มขีดความสามารถให้สินค้าเกษตรไทยสามารถแข่งขันกับตลาดโลกได้

บริษัท ไทยเซ็นทรัลเคมี จำกัด(มหาชน)
มีความมุ่งมั่นที่จะวิจัยและพัฒนาหาวิธีการทำการเกษตรโดยการจัดสรรธาตุอาหารให้เหมาะสมกับพืชภายใต้หลักวิชาการ
เพื่อเพิ่มปริมาณและคุณภาพผลผลิต อีกทั้งเป็นการลดต้นทุนการผลิต บริษัทฯ
จึงได้เลือกทำโครงการวิจัยร่วมกับมหาวิทยาลัยชั้นนำ
หน่วยงานภาครัฐและเอกชนเกี่ยวกับการเกษตร โดยเน้นทำการทดลองกับพืชเศรษฐกิจที่สำคัญๆ
อาทิเช่น ข้าว ข้าวโพด อ้อย มันสำปะหลัง ปาล์มน้ำมัน ยางพารา เป็นต้น
เพื่อนำความรู้ที่ได้มาพัฒนาผลิตภัณฑ์ ตลอดจนการเผยแพร่ความรู้สู่เกษตรกรต่อไป

งานวิจัยของบริษัทฯส่วนใหญ่
มุ่งเน้นการเลือกสูตรปุ๋ยที่ให้ธาตุอาหารที่เหมาะสมกับการเจริญเติบโตของพืชแต่ละชนิดตามช่วงอายุของพืช
โครงการวิจัยที่ดำเนินการมีหลายโครงการ อาทิเช่น โครงการทดลองร่วมกับ
มหาวิทยาลัยเกษตรศาสตร์ วิทยาเขตกำแพงแสน ในเรื่อง
“การศึกษาสูตรปุ๋ยที่เหมาะสมเฉพาะพื้นที่กับนาข้าว” โดยมีวัตถุประสงค์
เพื่อหาปุ๋ยสูตรเฉพาะที่เหมาะสมกับชุดดินต่างๆ
โดยเริ่มจากการสำรวจพื้นที่สุ่มเก็บดินตามชุดดินที่เหมาะสมกับการปลูกข้าวนำไปวิเคราะห์เพื่อหาสูตรปุ๋ยเฉพาะที่เหมาะสมกับชุดดินนั้นๆ
จากนั้นจะทำการทดสอบใช้ปุ๋ยสูตรดังกล่าวในแปลงของเกษตรกร
โครงการนี้อยู่ในระหว่างการทดลองในเขตภาคกลาง
บริษัทฯคาดหวังว่าจะทำการทดลองต่อเนื่องในภาคอื่นๆต่อไป
ทั้งนี้เพื่อให้เกิดประโยชน์กับเกษตรกรสามารถเลือกใช้ปุ๋ยสูตรที่เหมาะสมกับพื้นที่และยังช่วยลดต้นทุนในการผลิต
อันหมายถึงการเพิ่มผลกำไรให้เกษตรกรนั่นเอง

นอกจากนี้ยังมีการทดลองเปรียบเทียบการใส่ปุ๋ยสูตรต่างๆ พบว่าการใส่ปุ๋ยที่มีธาตุอาหารหลักครบ N-
P - K เช่น ปุ๋ยสูตร 16-12-8 18-12-6 และ 16-8-8 ซึ่งมีแนวโน้มทำให้ได้ผลผลิตสูงและ
มีคุณภาพมากกว่าการใส่ปุ๋ยที่มีธาตุอาหารหลักไม่ครบ อาทิเช่น ปุ๋ยสุตร 16-20-0 หรือ 46-0-0
เป็นต้น นอกจากนี้การใส่ปุ๋ยที่ให้ธาตุอาหารครบหรือปุ๋ยสูตรสมบูรณ์ยังทำให้ต้นข้าวแข็งแรง
ใบตั้งชันรับแสง และรักษาความอุดมสมบูรณ์ของธาตุอาหารในดินก่อให้เกิดการเกษตรที่ยั่งยืน
เนื่องจากธาตุอาหารในดินถูกนำออกจากดินโดยติดไปกับผลผลิต

สำหรับ งานทดลองในอ้อย บริษัทฯได้ทำงานทดลองร่วมกับมหาวิทยาลัยเกษตรศาสตร์
วิทยาเขตกำแพงแสน และมหาวิทยาลัยขอนแก่น รวมถึงทำการทดลองร่วมกับโรงงานน้ำตาลต่างๆ
และเกษตรกรรายใหญ่ จากผลการทดลองพบว่า การใส่ปุ๋ยรองพื้นสูตร 16-12-8 หรือ สูตร
18-12-6 ในอัตรา 50 กก.ต่อไร่ และปุ๋ย

แต่งหน้า สูตร 15-7-18 อัตรา 50 กก.ต่อไร่ มีแนวโน้มให้ผลลผลิตสูงต้นทุนต่ำในเขตภาคกลาง
ภาคตะวันออก และภาคเหนือตอนล่าง ส่วนในภาคตะวันออกเฉียงเหนือ
กำลังอยู่ในระหว่างการทดลอง

ส่วน มันสำปะหลัง นั้น ทางบริษัทฯ
มีงานทดลองเพื่อหาสูตรปุ๋ยที่เหมาะสมเฉพาะในพื้นที่ของภาคตะวันออกเฉียงเหนือ
โดยทำการทดลองร่วมกับมหาวิทยาลัยเทคโนโลยีสุรนารี ซึ่งเป็นการทดลองหาสูตรปุ๋ย
รวมถึงช่วงเวลาการใส่ปุ๋ยที่เหมาะสม การทดลองเลือกสรรธาตุอาหารเสริมเพิ่มลงในเม็ดปุ๋ยทั้ง
สูตรปุ๋ยรองพื้น และสูตรปุ๋ยแต่งหน้า เพื่อจะช่วยเพิ่มผลผลิตให้กับมันสำปะหลัง
มีการทำแปลงทดลองที่จังหวัดนครราชสีมา
ซึ่งเป็นจังหวัดที่มีการปลูกมันสำปะหลังมากที่สุดของประเทศ
นอกจากนี้ยังได้ร่วมทำงานทดลองกับสถาบันพัฒนามันสำปะหลังแห่งประเทศไทย อำเภอห้วยบง
จังหวัดนครราชสีมา สถาบันหลักที่ศึกษาและพัฒนาหาพันธุ์มันสำปะหลังใหม่ ๆ รวมทั้ง
เป็นแหล่งขยายพันธุ์ และทำการวิจัยทดลองด้านต่าง ๆ เพื่อพัฒนาคุณภาพของผลิตภัณฑ์มันสำปะหลัง
ตลอดจนถ่ายทอดความรู้อันเป็นประโยชน์สู่เกษตรกร
ดังนั้นงานทดลองที่บริษัทฯทำร่วมกับสถาบันการศึกษาฯ
จึงมีวัตถุประสงค์เพื่อนำความรู้ที่เป็นประโยชน์จากการทดลองเผยแพร่ผ่านองค์กรดังกล่าว

นอกจากนี้ยังมีการทดลองหาผลสรุปของการใช้ปุ๋ยชนิดต่างๆ
เพื่อเปรียบเทียบการใส่ปุ๋ยสูตรที่แตกต่างกันกับการใส่ปุ๋ยตามค่าวิเคราะห์ดิน
เพื่อหาสูตรปุ๋ยที่เหมาะสมที่สุดกับพื้นที่นั้นๆในข้าวโพดไร่
โดยทำการทดลองร่วมกับมหาวิทยาลัยนเรศวร จังหวัดพิษณุโลก การทดลองในปาล์มน้ำมัน ร่วมกับ
มหาวิทยาลัยแม่โจ้ จังหวัดชุมพร ส้มสายน้ำผึ้ง ทำการศึกษาหาแนวทางการใช้ปุ๋ยอย่างมีประสิทธิภาพ
ทำงานทดลองร่วมกับ มหาวิทยาลัยแม่โจ้ จังหวัดเชียงใหม่ ในส่วนของ ยางพารา
บริษัทฯได้ทำการทดลองร่วมกับมหาวิทยาลัยอุบลราชธานี จังหวัดอุบลราชธานี
เพื่อทำการศึกษาประสิทธิภาพของปุ๋ยเคมีที่เหมาะสมสำหรับการเพิ่มผลผลิตยางพารา
โดยทำการเก็บข้อมูลการเจริญเติบโต และวิเคราะห์หาธาตุอาหารในน้ำยาง ใบยาง และในดิน
มาเปรียบเทียบเพื่อหาสูตรปุ๋ยที่เหมาะสมที่สุดต่อไป

งานวิจัยการใช้ปุ๋ยให้เหมาะสมกับการผลิตพืชเหล่านี้
บริษัทฯได้ทำการทดลองอย่างต่อเนื่องกันมาเป็นเวลานาน และมุ่งมั่นจะทำต่อไป
เพื่อส่งเสริมการทำการเกษตรที่เน้นหลักวิชาการ และใช้ได้จริงในพื้นที่
เพื่อเพิ่มประสิทธิภาพการผลิต พัฒนาคุณภาพผลผลิต
ตลอดจนรักษาความอุดมสมบูรณ์ของดินเป็นการทำการเกษตรที่ยั่งยืน
เพื่อไปสู่เป้าหมายที่จะให้ประเทศไทยเป็นครัวของโลก และแข่งขันกับประเทศอื่นได้

เอกสารแนบอื่น ๆ

-   สำเนาหนังสือรับรองบริษัท “บริษัท ไทยเซ็นทรัลเคมี จำกัด (มหาชน)”